0371bad4afc2d04008ca3f8ade19f80d
Τι είναι το Κότσι Ποδιού;
ostoun.gr
2020.29

Ο **βλαισός μέγας δάκτυλος,**δηλαδή το **κότσι ποδιού (hallux valgus)** είναι η συχνότερη παραμόρφωση του προσθίου ποδός, που δημιουργεί τόσο αισθητικά, όσο και λειτουργικά προβλήματα. Το κότσι μπορεί να παίξει ρόλο, τόσο στην ισορροπία κατά την όρθια θέση, όσο και στη βάδιση.


Το κότσι ποδιού δημιουργεί δυσκολίες λόγω της παραμόρφωσης, ιδιαίτερα στη βάδιση, με αποτέλεσμα **πόνο**, **δυσχέρεια** στη βάδιση και δυσκολία ανεύρεσης κατάλληλων υποδημάτων.


![Κότσι Ποδιού: Τα Πάντα Για Το Κότσι Ποδιού](https://i1.wp.com/www.ostoun.gr/wp-content/uploads/2019/12/ti-prokalei-to-kotsi-podiou.jpg?resize=1024%2C350&ssl=1)![Κότσι Ποδιού: Τα Πάντα Για Το Κότσι Ποδιού](https://i1.wp.com/www.ostoun.gr/wp-content/uploads/2019/12/ti-prokalei-to-kotsi-podiou.jpg?resize=1024%2C350&ssl=1)


 


**Είναι κατάλληλη εποχή να ασχοληθώ με το κότσι του ποδιού μου;**


Οι πρόσφατες εξελίξεις στη χώρα μας, λόγω του κορωνοϊού, με την απαγόρευση κυκλοφορίας και το σύνθημα “μένουμε σπίτι”, αποτελούν την **καλύτερη χρονική στιγμή** για την αντιμετώπιση του βλαισού μεγάλου δακτύλου. Πράγματι, εκμεταλλευόμενοι τις συγκυρίες, αντιμετωπίζουμε τώρα το κότσι του ποδιού για τους παρακάτω λόγους:


* η **νοσηλεία** στο νοσοκομείο είναι μόνο για **λίγες ώρες**,
* η επέμβαση γίνεται σε **ιδιωτικά νοσοκομεία**, τα οποία είναι **απόλυτα ελεγχόμενα και ασφαλή** για τον κορωνοϊό αυτήν την εποχή,
* το σύνθημα “**μένουμε σπίτι**” μας βοηθάει στην **αποθεραπεία**, καθώς κινούμαστε κανονικά εντός της οικίας μας, αλλά δε χρειάζεται να βγούμε εκτός του σπιτιού. Σεβόμενοι τους περιορισμούς κίνησης, εκμεταλλευόμαστε το διάστημα των 3-4 εβδομάδων για να ολοκληρώσουμε την αποθεραπεία μας.
* Όταν θα λήξουν τα περιοριστικά μέτρα, εμείς θα έχουμε **κερδίσει το χρόνο** και θα έχουμε αντιμετωπίσει οριστικά το κότσι μας.



433a95806f00a80498989a386191a339
Τι προκαλεί το Κότσι Ποδιού;
ostoun.gr
2020.29

Η συνηθέστερη αιτία για το κότσι ποδιού (αλλά όχι αποκλειστική) είναι η **[χρήση στενών και ψηλοτάκουνων παπουτσιών](https://www.ostoun.gr/steno-papoytsi-kai-kotsi-mia-polyeths-sxesh/)** πολλές ώρες την ημέρα. Αυτά, πιέζουν τα δάκτυλα σε στενό χώρο, τοποθετώντας τα σε αφύσικες θέσεις.


 Αυτός είναι και ο λόγος που βλαισός μέγας δάκτυλος εμφανίζεται πολύ συχνότερα σε γυναίκες, με μια αναλογία **γυναικών προς άνδρες 10:1**. Από αναλύσεις σε σκελετούς βρέθηκε πως το μεσαίωνα η αναλογία ανδρών/γυναικών με κότσι ήταν 1:1. Μάλιστα, τον 16-17ο αιώνα υπερτερούσαν οι άνδρες, λόγω της χρήσης στενών υποδημάτων με τακούνι!


Υπάρχουν όμως και άλλοι παράγοντες, όπως η **κληρονομικότητα** (από μητέρα σε κόρη, ιδίως όταν εμφανίζεται σε νεαρές κοπέλες), η **ρευματοειδής αρθρίτιδα** και η **βλαισοπλατυποδία**.


Εκτός από τις “τοπικές” αιτίες, έχουν ενοχοποιηθεί και άλλες καταστάσεις, όπως ο **βραχύς αχίλλειος τένοντας** και γαστροκνήμιος μυς, η **βλαισότητα** του γόνατος (**βλαισογονία**) και η **έξω στροφή** του γόνατος και του ισχίου.



a83af2fd5c34d75feb1f9322bc3eeffc
Πώς φαίνεται το Κότσι στο Πόδι
ostoun.gr
2020.29

Το κότσι στο πόδι έχει χαρακτηριστική εικόνα. Αρχικά το μεγάλο δάκτυλο αρχίζει να στρέφεται προοδευτικά **προς τα έξω**, πιέζοντας το δεύτερο δάκτυλο. Στη συνέχεια αναπτύσσεται μια **εξόστωση (οστεόφυτο)** προς τα έσω της άρθρωσης. Αυτή η εξόστωση τρίβεται με το παπούτσι και προκαλεί ένα διαλείποντα ερεθισμό και πόνο κατά τη βάδιση με υποδήματα.


Ακολούθως, και ενώ η στροφή του μεγάλου δακτύλου προς τα έξω μεγαλώνει, το **δεύτερο δάκτυλο εφιππεύει** του μεγάλου δακτύλου και κάμπτεται, στην προσπάθειά του να βρει χώρο μέσα στο στενό υπόδημα. Αυτή η συνυπάρχουσα με το κότσι παραμόρφωση λέγεται [**σφυροδακτυλία**](https://www.ostoun.gr/sfyrodaktylia/) του δεύτερου δακτύλου.


Η ανάπτυξη **τήλων (κάλων)** κάνει ακόμα πιο επώδυνη την πάθηση. Αν η πάθηση μείνει χωρίς θεραπεία, η μεταταρσιοφαλαγγική άρθρωση του μεγάλου δακτύλου οδηγείται σε σοβαρού βαθμού **υπεξάρθρημα**.


 



ff84d07e49a8db7f7c2a0166c549fe40
Κότσι: Θεραπεία
ostoun.gr
2020.29

Στα πρώτα στάδια όταν το κότσι ποδιού έχει μικρή παραμόρφωση μπορούν να χρησιμοποιηθούν [**ειδικοί νάρθηκες**](https://www.google.com/search?sxsrf=ALeKk0267VeX-vdD_Wr_93ruqAzTvUlztw:1585820056913&q=hallux+valgus+brace&tbm=isch&source=univ&hl=el&sa=X&ved=2ahUKEwiJ2a2JuMnoAhUS3KQKHVGdDuAQsAR6BAgJEAE&biw=1366&bih=625)**.**Αυτοί, χρησιμοποιούνται συνήθως κατά τις νυκτερινές ώρες (επόμενη εικόνα δεξιά).


**Φαρδιά μαλακά παπούτσια** επίσης προστατεύουν. Στη συντηρητική αγωγή θέση έχουν και τα **επικάλια** καθώς και **σιλικονούχα μαξιλαράκια** που χρησιμοποιούνται **ανάμεσα** στα δάκτυλα.


Αξίζει να τονιστεί ότι η συντηρητική αντιμετώπιση **δεν εξαφανίζει** το κότσι. Απλά, ίσως καθυστερεί την εξέλιξή του και ανακουφίζει προσωρινά από το συμπτώματα.


Ο νάρθηκας για κότσι είναι μια από τις πιο συχνές μεθόδους συντηρητικής αντιμετώπισης.


Όταν όμως η συντηρητική θεραπεία δεν αποδίδει και ο ασθενής εμφανίζει σημαντικές δυσκολίες και πόνο στη βάδιση, τότε καταφεύγουμε στη **χειρουργική αντιμετώπιση**. Πρέπει να σημειωθεί πως το χειρουργείο δε γίνεται τόσο για αισθητικούς λόγους, αλλά **κυρίως για λειτουργικούς**.



55c5a338a253efaf521ee15560774db3
Τι είδους χειρουργείο να κάνω για το κότσι στο πόδι;
ostoun.gr
2020.29

Στη βιβλιογραφία αναφέρονται περίπου **150** χειρουργικές επεμβάσεις, με κοινό στόχο να διορθώσουν την παραμόρφωση του μεγάλου δακτύλου, να αφαιρέσουν το κότσι και να ανακουφίσουν από τον πόνο.


Γίνεται κατάλληλος **ακτινολογικός έλεγχος** και αναλόγως της παραμόρφωσης και του βαθμού, αποφασίζεται ποια είναι η καταλληλότερη επέμβαση.


Δείτε επίσης [**τι επέμβαση γίνεται**  **για το** **βλαισό μεγάλο δάκτυλο.**](https://www.ostoun.gr/xeiroyrgikh-megaloy-vlaisoy-daktyloy/)


